མི་རྣམས་ཀྱི་འགྲོ་འདུག་སྤྱོད་གསུམ་དང་དགའ་ཁ་འཁྱེར་སོ་གང་ས་གང་དུའང་དམངས་སྲོལ་རིག་གནས་ཀྱི་མ་ཁེབས་ས་དང་མ་གཏོགས་ས་ཅི་ཡང་མེད།དཔེར་ན།རྩོམ་རིག་གི་ཆ་ནས་བཤད་ན།རང་རེའི་བོད་ཀྱི་ཡིག་ཐོག་གཏམ་རྒྱུད་དང་གཏམ་དཔེ།སྙན་ངག་ལ་སོགས་ནི་བརྗོད་བྱ་དང་རྗོད་བྱེད་གང་གི་ཆ་ནས་ཀྱང་མང་ཤས་དམངས་ཁྲོད་ངག་རྩོམ་ལ་འབྲེལ་དམ་པོ་ཡོད་ཅིང༌།ནང་དོན་དང་རྣམ་པར་སོགས་ཕྱོགས་གང་ཐད་ནས་དམངས་ཁྲོད་ངག་རྩོམ་དེ་གཞི་བགྱིས་སྟེ་ཡིག་རྩོམ་འདི་འཁྲུངས་པ་ཡིན་ལ།དེ་བཞིན་དུ་ཚན་རིག་ལག་རྩལ་དང༌།གསོ་བ་དང་བཟོ་རིག་བྱུང་འཕེལ་གྱི་གོ་རྟོགས་ཤིག་སློང་ཐུབ་པ་ནི།བརྗིད་རྔམ་ལྡན་ལ་དར་རྒྱས་ཆེ་བའི་བོད་ཀྱི་རིག་གནས་འདིའི་བྱུང་འཕེལ་དམངས་སྲོལ་རིག་གནས་ལ་འབྲེལ་བ་གཏིང་ཟབ་མོ་ཡོད་པ་དང༌།དམངས་སྲོལ་རིག་གནས་འདིའང་ང་ཚོས་རྒྱུན་དུ་བརྗོད་པའི་སྲོལ་རྒྱུན་རིག་གནས་ལ་འབྲེལ་ཆེ་སྟབས།མཚམས་མཚམས་སུ་སྲོལ་རྒྱུན་རིག་གནས་དང་དམངས་སྲོལ་རིག་གནས་སོ་སོར་དབྱེ་དཀའ་པའི་ཚུལ་དུ་གནས་པ་ཞིག་ཡིན།།